**MoBiblioteket på Svampetur**

**Baseret på Mads’ beretning, Højbjerg Bibliotek**

Mobibberne på Højbjerg Bibliotek var de første som fik lov at eksperimentere med de spritnye bibliotekskøretøjer. Det var efterår, bladene faldt af træerne og vejret var som altid utilregneligt. Mobibberne Mads, Lea og Jette brainstormede og overvejede.

Her kom natur-ture på banen, og det blev besluttet at lave et arrangement om alle de lækre spise-svampe, man kan plukke i skovene tæt på biblioteket.

”Hey, hvad med at holde arrangementet ude i skoven? Sagde Mads og både Jette og Lea klappede i hænderne. ”Ja! Lad os fylde cyklen op med bøger om spisesvampe, invitere en svampeekspert og en masse interesserede borgere og lave en biblioteks-svampetur!”

Naturvejlederen Torben Rasmussen blev kontaktet. Han blev inviteret til et møde og turen blev i fællesskab planlagt. Torben ville stå for en svampevandretur, som ville udmunde i at Torbens søn ville lave svampesuppe, biblioteket ville stille materialer til rådighed: Svampeguides og kogebøger med svampe – men også en del lokalhistoriske bøger om skovene syd for Aarhus.

Selve dagen var en lørdag fra kl. 14-18, hvor Mads mødte ind tidligere for at pakke cyklen. Så cyklede han ud til Ørnereden, hvor han mødtes med Torben og sønnen. Sammen fik de bakset pavillonen op og stillet alt klar og så dukkede deltagerne op. De gik afsted og fandt spisesvampe med Torben. Da de kom tilbage fortalte Torben om svampene, der blev spist suppe, og så blev det tid til at kigge nærmere på Mobibliotekets medbragte bøger. Mads havde i øvrigt medbragt en PC så deltagerne kunne låne bøgerne med hjem.

Da Mads cyklede hjem havde han en god fornemmelse i maven. Det klassiske biblioteks-arrangement var blev flyttet ud af huset i en meningsfuld ramme. Samarbejdet med naturvejlederen Torben havde fungeret godt bl.a. fordi der var klare, definerede roller for alle. Og Mads havde det godt med, at han ikke bare var der for at være der, men at materialerne passede godt til behovet. Han fik gode tilbagemeldinger fra deltagerne og mange gode snakke, som for ham var mindst lige så vigtigt som selve udlånene. Mads fik fortalt en masse om bibliotekernes tilbud og alle syntes det er en god og overraskende ting, at man kunne møde biblioteket i nye rammer.

|  |
| --- |
| **MoBiblioteket indtager Priden****Af Mette, Risskov Bibliotek** |
| Så er det nu. Det er lørdag d. 3. juni. Dagen for Aarhus Pride. Dagen vi har set frem til. Klokken nærmer sig 11.30, da vi triller MoBib-cyklen ind på paradepladsen. Vi er i god tid. Rundt om os, er diverse politiske ungdomspartier og LGBT-foreninger i gang med at slå deres telte op. |
|  |
| Da vi passerer, kigger flere op og nikker velkommen med et smil. Det bliver godt det her. Plads nr. 21. Det er os. Perfekt spot. Vi har Aros' smukke regnbue i ryggen og en temmelig kraftig røg fra de mange madboders grillerier i siden. Så skal cyklen pakkes ud og gøres klar. Til tonerne af Marie Frank, der øver sig inden dagens koncert, lukker vi op for de medbragte lækkerier. Op af cyklens mave, trækker vi bøger, flag, litteraturlister, sæbebobler, karameller, ansigtsmaling og meget mere. Kom nu, kom nu... Vi venter. Nabo-cyklens ejer fra Visit Aarhus, kaster lange blikke efter den flotte MoBib-cykel, og da vi viser hende billeder af MoBibliotekets specialbyggede tuk tuk, overgiver hun sig til sin begejstring og tager fotos til kollegerne.  Jeg forstår til fulde hendes fascination. Man bliver temmelig tuk-tosset i denne branche. Pludselig er det alt man ser. Lækre, specialdesignede, tuk tuks og ladcykler i diverse udformninger. Uanset om der er arbejde eller fritid dukker de frem overalt og må naturligvis foreviges på fotos, som inspiration til vores næste cykle. Endelig ankommer paraden. Tusindvis af glade mennesker fylder hurtigt pladsen omkring scenen og de mange boder med alt fra mad og regnbue-flag til, specialformede slikkepinde, og lyserøde plys-håndjern. Man kan sige meget om bibliotekarjobbet, men kedeligt og ensformigt, det er det altså ikke. Jeg lærer noget nyt hver dag, og denne er på ingen måde nogen undtagelse. Dagen igennem flokkes store og små om vores MoBib-cykel. Glade mennesker, der gentagne gange udtrykker deres begejstring for vores deltagelse og opbakning for sagen. For "Bibliotekerne støtter mangfoldigheden" som vores skilt også fortæller.Et af de helt store hit var de medbragte pjecer over LGBT-litteratur, vi havde lavet i dagene op til paraden. De blev revet væk. Man kan vist roligt sige, at efterspørgslen kom bag på os. Det gik virkelig op for os, hvor stort og forsømt et publikum, vi her havde nået. Det ikke bare må, men skal vi gøre noget ved. Ikke bare menig mand, men også formand, samt en vis Hr. Bundsgaard, gæstede MoBiblioteks udsendte feltarbejdere. Formanden for Aarhus Pride, kom flere gange forbi for at snakke og undlod ikke gentagne gange, at gøre os opmærksomme på, hvor dejligt det var, at bibliotekerne endelig var kommet med. Vi var længe ventede. Hen på eftermiddagen kiggede en festklædt borgmester også forbi iført Hawaiikrans og stort smil. Dagen igennem snakkede vi med en masse forskellige mennesker. Deres ord gav os en god forståelse for målgruppens behov. Det var både spændende og meget lærerigt og gav bestemt stof til eftertanke. Tilbuddet om at få malet regnbueflag på kinderne tiltrak både børn og voksne. Hvem skulle have troet at et par farvede streger, kunne åbne op for så mange samtaler og emner? En alletiders måde at komme i snak med folk.Vi glæder os til også at deltage i næste års Pride! |